L'Ajuntament informa les persones usuàries sobre els avanços del projecte del futur Centre de Dia i CEAM
16 de desembre 2022

![](/media/l22plow3/c_0624.jpg?width=850&height=566.9886363636364)

L'alcalde de Sagunt, Darío Moreno, ha donat a conéixer esta vesprada en el Centre Cívic davant les persones usuàries i públic en general, els avanços i la situació actual del projecte de rehabilitació de l'edifici de l'antic Economat de Altos Hornos del Mediterráneo (AHM) per a la ubicació del nou Centre de Dia i CEAM.

L'alcalde ha explicat que la rehabilitació de l'Economat per a la seua transformació en un servei públic de CEAM per a majors i de Centre de Dia «**és una absoluta prioritat per a nosaltres. I, per això, després dels diferents avatars que ha passat este expedient creiem que és important la transparència màxima cap a la ciutadania i, particularment, cap als futurs usuaris i usuàries d'esta infraestructura. Eixe és el motiu de la xarrada d'esta vesprada, en la qual hem parlat de tot l'expedient, explicant pas a pas quins són els obstacles amb els quals s'ha topat l'Ajuntament**».

«**L'Ajuntament sempre ha tingut com a màxima prioritat l'agilitació d'esta infraestructura i del projecte que està darrere però per diferents motius, com la pandèmia, els retards de l'empresa, amb les corresponents penalitats que li ha imposat l'Ajuntament i, també, pels canvis de criteri de la Conselleria, hem tardat més del desitjable a poder portar avant i finalitzar el projecte**», ha puntualitzat l'alcalde.

Durant l'acte, l'alcalde ha estat acompanyat per altres membres de la Corporació Municipal com el regidor delegat de Contractació, Javier Raro; el regidor de Serveis Socials i Majors, Alejandro Sotoca; el delegat d'Urbanisme i ex-alcalde, Quico Fernández, en la legislatura del qual es van iniciar els passos per a este projecte, que també ha donat explicacions a la ciutadania sobre el procés que es va dur a terme durant el seu mandat, i el regidor de Servei d'Atenció al Ciutadà (SAIC), Josep Manuel Tarazona.

![](/media/40djyqly/c_0645.jpg?width=850&height=566.9886363636364)

Moreno ha ressaltat en diverses ocasions que, des de l'Ajuntament, s'està fent tot el possible perquè esta rehabilitació siga una realitat en el menor temps possible: «**Ara ja el treball de l'Ajuntament, tal com anunciem, està finalitzat i la pilota està en mans de la Conselleria. Treballarem amb la nova directora general d'Infraestructures Socials perquè, efectivament, les obres es puguen iniciar en el menor temps possible. Esperem que la licitació isca ja, a principis de 2023, i que esta gran infraestructura que és una clau total, òbviament de la part de serveis públics, però també de la recuperació del nostre patrimoni industrial, siga una realitat en el menor temps possible**».

*   [](http://www.facebook.com/sharer.php?u=https://aytosagunto.es/va/actualitat/l-ajuntament-informa-les-persones-usuaries-sobre-els-avancos-del-projecte-del-futur-centre-de-dia-i-ceam/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-informa-les-persones-usuaries-sobre-els-avancos-del-projecte-del-futur-centre-de-dia-i-ceam/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-informa-les-persones-usuaries-sobre-els-avancos-del-projecte-del-futur-centre-de-dia-i-ceam/ "Linked In")
*   [](mailto:?body=https://aytosagunto.es/va/actualitat/l-ajuntament-informa-les-persones-usuaries-sobre-els-avancos-del-projecte-del-futur-centre-de-dia-i-ceam/)